Predkladacia správa

	Návrh zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov predkladá Ministerstvo obrany Slovenskej republiky ako iniciatívny návrh.
	Návrh zákona zlaďuje právnu úpravu s niektorými ustanoveniami ústavného zákona           č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzo-vého stavu a zákona č. 321/2002 Z. z. o ozbrojených silách Slovenskej republiky, ktoré sa týkajú úpravy  základných zložiek ozbrojených síl Slovenskej republiky a ich vnútorného organizačného členenia.	
Návrh zákona upravuje niektoré aspekty ustanovovania vojaka do funkcie a upresňuje niektoré ustanovenia týkajúce sa vojenských hodností.
Zákonom č. 512/2002 Z. z., ktorým sa mení a dopĺňa zákon o vojenskej službe bol              s účinnosťou od 1. septembra 2002 zrušený zákon č. 351/1997 Z. z. Branný zákon v znení zákona  č. 401/2000 Z. z. (ďalej len „Branný zákon“). 1. septembra 2002 došlo k úplnému zrušeniu Bran-ného zákona, teda aj k zrušeniu ustanovenia § 16 Branného zákona, ktorý upravoval prieskumné konanie na zistenie zdravotnej spôsobilosti vojaka vo výkone vojenskej služby (t. j. povinnej vojenskej služby, vojaka profesionálnej služby a vojaka prípravnej služby).  
V nadväznosti na uvedené je cieľom predkladaného návrhu  zákona upresniť ustanovenia upravujúce prieskumné konanie vykonávané za účelom posúdenia zdravotnej spôsobilosti vojaka. Súčasná právna úprava prieskumného konania obsiahnutá v zákone o vojenskej službe a  v zákone č. 320/2002 Z. z. o brannej povinnosti sa vzťahuje len na prieskumné konanie týkajúce sa profesionálneho vojaka a vojaka prípravnej služby (§ 149a zákona o vojenskej službe) a odve-denca, vojaka, ktorému bol výkon základnej služby alebo náhradnej služby prerušený a vojaka v zálohe (§ 24 zákona č. 320/2002 Z. z. o brannej povinnosti). Predmetom úpravy nie sú všetky kategórie vojakov podľa § 2 ods. 2 písm. a) až d) zákona o vojenskej službe.
	Návrhom zákona sa taktiež navrhuje zmena tých ustanovení zákona, ktoré predstavujú režim právnej regulácie času zamestnania tak, aby nová právna úprava zodpovedala európskym štandardom (Smernica Rady EÚ č. 93/104/ES z 23.  novembra 1993 o niektorých aspektoch organizácie pracovného času v znení Smernice Európskeho parlamentu a Rady EÚ č. 2000/34/ES z 22. júna 2000).
Návrh zákona nebol odoslaný Rade hospodárskej a sociálnej dohody vlády Slovenskej republiky v zmysle zákona č. 106/1999 Z. z. o hospodárskom a sociálnom partnerstve (zákon o tripartite) z dôvodu, že vzhľadom na predmet úpravy nie je jeho prerokovanie na plenárnom zasadnutí Rady hospodárskej a sociálnej dohody vlády  Slovenskej republiky potrebné.
Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.
Návrh zákona nezakladá zvýšené nároky  na štátny rozpočet Slovenskej republiky,           na rozpočty vyšších územných celkov a rozpočty obcí, nemá vplyv na hospodárenie verejnoprávnych inštitúcií, nezakladá zvýšené nároky na pracovné sily a nevyvoláva žiadne environmentálne vplyvy. 
Legislatívna rada vlády Slovenskej republiky prerokovala predkladaný návrh zákona          3. decembra 2003 a jej pripomienky boli do návrhu zákona zapracované.
            Na rokovanie vlády Slovenskej republiky sa návrh zákona predkladá s rozporom s Vojenskou kanceláriou prezidenta Slovenskej republiky.

Vyhlásenie o rozpornosti návrhu zákona

	Návrh zákona sa predkladá na rokovanie vlády Slovenskej republiky s rozporom s Vojen-skou kanceláriou prezidenta Slovenskej republiky.
	Vojenská kancelária prezidenta Slovenskej republiky v rámci pripomienkového konania požadovala, aby bol do navrhovanej novely zákona č. 370/1997 Z. z. o vojenskej službe v znení neskorších predpisov zaradený nový bod 1 s nasledujúcim znením:
„1. V § 4 ods. 1 znie:
(1)	Služobný orgán je
a)	prezident Slovenskej republiky 
b)	minister obrany Slovenskej republiky (ďalej len „minister“) a nadriadený vojak v rozsahu vymedzenom prezidentom Slovenskej republiky.“.
Vojenská kancelária prezidenta Slovenskej republiky odôvodňuje svoju zásadnú pripomienku tým, že vyradením alternatívnej spojky z tohto ustanovenia  zákona odstráni rozpory o výklade tohto ustanovenia a jeho realizácii v praxi. [§ 4 ods. 1 písm. b) v platnom znení zákona č. 370/1997 Z. z. znie: „b) minister obrany Slovenskej republiky (ďalej len „minister“) alebo nadriadený vojak v rozsahu vymedzenom prezidentom Slovenskej republiky“]
Keďže uvedená pripomienka Vojenskej kancelárie prezidenta Slovenskej republiky sa stala predmetom rozporu, uskutočnilo sa 21. júla 2003 expertné rozporové konanie, na ktorom došlo k odstráneniu predmetu rozporu. Na základe vzájomného prerokovania bol do návrhu novely zákona doplnený nový bod 1 s nasledujúcim znením:                                              
1.	V § 4 odsek 1 znie:
„ (1) Služobný orgán je 
a)	prezident Slovenskej republiky,
b)	minister obrany Slovenskej republiky (ďalej len „minister“) v rozsahu vymedzenom prezidentom Slovenskej republiky,
c)	nadriadený vojak v rozsahu vymedzenom prezidentom Slovenskej republiky.“.
V nadväznosti na rozhodnutie ministra obrany o vypustení bodu 1 upravujúceho ustanovenie § 4 ods. 1 z pripravovanej novely návrhu zákona a taktiež vzhľadom na skutočnosť, že Minister-stvo obrany Slovenskej republiky v materiáli predloženom na pripomienkové konanie neobsaho-valo návrh novelizácie ustanovenia § 4 ods. 1 a preto zásadná pripomienka Vojenskej kancelárie prezidenta Slovenskej republiky presahuje rámec pripravovanej novely, nie je možné realizovať závery uvedeného rozporového konania.  
Z uvedených dôvodov sa návrh zákona predkladá s rozporom.